Il-Ħamis, 21 ta' Novembru 2019: Ippreżentat il-working document 'Knisja Waħda, Vjaġġ Wieħed – Proċess ta' Dixxerniment Ekkleżjali 2020‐2023 fiċ- Ċentru Animazzjoni u Komunikazzjoni, Birkirkara. Fil-21 ta' Novembru ngħata bidu għall-Assemblea Djoċesana 2019. Matulha ġie ppreżentat il‐working document tal‐Pjan Pastorali għall‐Arċidjoċesi ta' Malta għall-erba' snin li ġejjin, mid‐Delegat Episkopali għall‐Evanġelizzazzjoni, Dr Nadia Delicata. Dan il‐working document, bit‐tema 'Knisja Waħda, Vjaġġ Wieħed – Proċess ta' Dixxerniment Ekkleżjali 2020‐2023', huwa ispirat mir-rakkont tad-dixxipli ta' Emmaws mill-Evanġelju ta' San Luqa. Inkiteb wara konsultazzjoni wiesgħa li saret matul dawn l‐aħħar xhur ma' għadd ta' persuni involuti f'diversi ħidmiet tal‐Knisja u tas-soċjetà Maltija. Wara d-diskorsi l-membri tal-Assemblea nqasmu fi tmien gruppi biex jiddiskutu l-erba' prijoritajiet ewlenin għall-Knisja li se jiġu ppreżentati fl-Assemblea tal-lum. Pjan Pastorali għall-Arċidjoċesi ta' Malta – Il-messaġġ tal-ftuħ tal-Isqof Awżiljarju Joseph Galea-Curmi għall-Assemblea Djoċesana Nilqagħkom għal din l-Assemblea Djoċesana, li l-iskop tagħha hu li aħna nagħtu l-kontribut tagħna, ilkoll kemm aħna, għall-Pjan Pastorali tal-Arċidjoċesi ta' Malta. Jekk wieħed jara ftit il-kummenti li għamel Papa Franġisku kemm ilu papa rigward l-ippjanar pastorali, jew rigward pjan pastorali ta' djoċesi, jibqa' skantat xi ftit bit-ton ta' kritika tal-Papa. Minn kliemu, lill-Papa taħsbu allerġiku għall-ippjanar pastorali. Hu żgur kliem provokattiv. Ħa nsemmi, pereżempju, x'qal fis-16 ta' Novembru ta' sentejn ilu: "Is-Saltna t'Alla hi tħabbira ta' ferħ imma sempliċi. Is-Saltna t'Alla tikber fis-satra, tikber fina bil-moħbi bħaż-żerriegħa li tintefa' ġol-art biex tmut u tagħti l-ħajja. Iżda min ikabbar fina diż-żerriegħa, min iwarradha? Huwa Alla, l-Ispirtu s-Santu li hemm ġo fina. L-Ispirtu li hu manswet, umli, ubbidjenti u sempliċi. Huwa l-Ispirtu li jkabbar fina s-Saltna t'Alla, mhux l-affarijiet kbar jew il-pjani pastorali." L-Isqof Awżiljarju Joseph Galea-Curmi jindirizza l-Assemblea Djoċesana Araw x'qal fit-22 ta' Jannar 2016: "L-ewwel dmir tal-isqof hu li jkun ma' Ġesù bit-talb. Infatti l-ewwel dmir tal-isqof mhux dak li jfassal il-pjani pastorali... le u le! Huwa t-talb: dan hu l-ewwel dmir. Filwaqt li t-tieni dmir hu li jkun xhud, jiġifieri jipprietka: jipprietka s-salvazzjoni li ġabilna l-Mulej." U reċentement ukoll, fid-9 ta' Mejju ta' din is-sena, meta għamel id-diskors fl-Assemblea djoċesana ta' Ruma u tkellem fuq il-bżonn li l-Knisja tisma' lin-nies, hu qal prattikament li rridu nersqu lejhom b'qalb miftuħa mhux bi pjani pastorali f'idejna. Issa jien li ili snin ngħallem fuq l-ippjanar pastorali u l-valur tiegħu, kif inħossni quddiem dan il-kliem tal-Papa? Ħa ngħid il-verità: inħossni tajjeb ħafna. Għax nifhem x'irid jgħid il-Papa u naqbel ma' dak li qed jgħid. Naħseb li meta tinżel fil-fond, tinduna kemm il-Papa qed jgħid xi ħaġa importanti ħafna. Il-Papa mhux kontra l-ippjanar pastorali, jew li tagħmel pjan pastorali. Mhuwiex kontra dak li ħeġġeġ Papa Ġwanni Pawlu II fl-Ittra Appostolika "Inħeġġeġ lir-rgħajja tal-knejjes lokali biex bil-għajnuna tal-oqsma kollha tal-Poplu ta' Alla, jippjanaw b'fiduċja l-iżvilupp tat-triq pastorali." Papa Franġisku mhux kontra dan, imma hu kontra li wieħed ma jifhimx x'inhu pjan pastorali f'kuntest ta' Knisja. X'tip ta' pjan pastorali jikkritika l-Papa? Hu kontra pjan pastorali li: – jagħtik l-illużjoni li se jsolvi l-problemi kollha tad-djoċesi, u joħloq is-sensazzjoni li s-salvazzjoni qiegħda fi pjan – flok fi Kristu. – jifhmuh biss l-esperti u l-ispeċjalisti. – jirrendi lill-operaturi pastorali funzjonarji li jimplimentaw biss dak li hemm miktub. – tant fih dettalji li fil-fatt iktar ifixkel milli jgħin. – jagħlaq il-viżjoni u li jinvoka lill-Ispirtu s-Santu iktar biex ikun dak li jittimbra l-pjan bl-approvazzjoni tiegħu milli dak li kontinwament qed jispira l-mixja tal-Knisja. Kull min għandu għal qalbu l-ippjanar pastorali mhux biss ma jiskoraġġix ruħu bi kliem il-Papa, imma jarah bħala barka għax jgħin biex il-Knisja jkollha idea ħafna aktar ċara. X'tip ta' pjan pastorali nixtiequ skont l-indikazzjonijiet ta' Papa Franġisku? – l-ewwel nett jiddisponi lill-Knisja f'Malta biex tkun qalbha miftuħa għas-sinjali tal-Ispirtu s-Santu, u l-enfasi jkun kontinwament fuq dan. – jagħti viżjoni u direzzjoni lill-Knisja f'Malta, u jfisser kif se nimxu f'din id-direzzjoni u b'liema prijoritajiet. – jiftaħ mhux li jagħlaq, u għalhekk li jkun iħeġġeġ il-kreattività u d-diversità. – joħloq proċessi, biex il-Knisja f'Malta tkun Knisja li tisma', li tilqa', li takkumpanja u li toħroġ 'il barra bla biża' – kif jispjega tant tajjeb Papa Franġisku f' – matul dawn is-snin ikompli jiżviluppa d-dixxerniment ekkleżjali u s-sinodalità f'kontinwità mal-esperjenza tal-Knisja f'Malta fis-Sinodu Djoċesan – fejn dejjem għandna dik in-nixxiegħa ta' ħajja ġdida. Hu għal dan li ltqajna f'din l-Assemblea Djoċesana. Mhuwiex se jkun ippreżentat illum pjan pastorali lest, imma working document li hu diġà frott ta' proċess ta' dixxerniment u ta' parteċipazzjoni wiesgħa. Kif tistgħu taraw fil-programm, l-Assemblea se tkun imsejħa biex tagħti l-kontribut tagħha b'mod attiv, speċjalment permezz tal-working groups. Dan il-kontribut se jgħin biex fil-ġimgħat li ġejjin il-pjan pastorali tal-Arċidjoċesi jkun finalizzat u f'Jannar ikun ppubblikat. Papa Franġisku, meta tkellem fl-Assemblea djoċesana ta' Ruma f'Mejju ta' din is-sena, ħeġġeġ lil dawk preżenti: " ." Nitolbu lill-Mulej għal dan. Nitolbuh biex jagħtina hu d-dawl u l-għajnuna tiegħu ħalli nkunu qed inwieġbu tassew għas-sinjali tiegħu fl-istorja f'din il-mixja ta' dixxerniment ekkleżjali bħala Knisja Waħda fi Vjaġġ Wieħed. Isqof Awżiljarju Il-punti ewlenin tal-working document Dr Nadia Delicata, id‐Delegat Episkopali għall‐Evanġelizzazzjoni, tippreżenta l-working document Niltaqgħu (mill-ġdid) ma' Kristu: il-"ferħ" li nsiru "dixipli missjunarji". Il-missjoni tal-Poplu Qaddis ta' Alla: L-evanġelizzazzjoni u djakonija Kif il-Poplu Qaddis ta' Alla jgħix fit-tama: f'artna, fi ġrajjitna; permezz tat-talb u d-devozzjonijiet tagħna li jesprimu l-fidi ħajja. Kristu, l-Għalliem tal-Poplu Qaddis ta' Alla, li jgħarrafna naġixxi f'ismu: Knisja li tisma', li tilqa' li takkumpanja u li timxi toħroġ. Min aħna bħala l-Poplu ta' Alla llum : dawk li rċivew l-Ordni Sagri, ir-reliġjużi, il-lajċi impenjati f'ministeri ekkleżjali, l-Insara fis-soċjetà u dawk li jfittxu u jistaqsu. Fejn aħna mibgħutin fil-missjoni tagħna f'Malta: fil-periferiji, fil-belt, fl-ispazji diġitali, fl-istituzzjonijiet sekulari, fl-istituzzjonijiet tal-Knisja u fl-ispazji domestiċi Il-qawwa ta' Kristu "tidher fl-aqwa tagħha fejn id-dgħajjef." (2 Kor 12,9): il-missjoni tagħna tibda fejn il-mard u l-ġrieħi huma l-iktar serji: – Ġrieħi fil-memorja tagħna, personali u kollettiva – Ġrieħi fir-relazzjonijiet intimi, speċjalment fil-familji tagħna – Ġrieħi fil-Knisja istituzzjonali – Ġrieħi fil-ħajja tagħna bħala Knisja – Ġrieħi fil-ħajja pubblika tagħna – Ġrieħi fl-ekosistema tagħna – Ġrieħi fir-ruħ individwali u kollettiva tagħna Konverżjoni pastorali: li nsiru Knisja li tiddixxerni dak li l-Ispirtu s-Santu qiegħed isejħilna biex nagħmlu f'kull waqt fir-realtà konkreta tagħna: – Dixxerniment personali għad-deċiżjonijiet privati tiegħi – Dixxerniment personali (u komunitarju) f'isem dawk li huma fdati f'idejna biex nieħu ħsiebhom – Dixxerniment personali (u komunitarju) biex immexxu tajjeb l-istituzzjonijiet għall-ġid komuni – Dixxerniment personali (u komunali) biex nieħdu ħsieb din artna – Dixxerniment ekkleżjali fil-Knisja domestika jew fil-komunità Nisranija żgħira – Dixxerniment ekkleżjali fil-parroċċa – Dixxerniment ekkleżjali fil-kongregazzjonijiet reliġjużi u fil-movimenti lajċi li għandhom rabta mal-Knisja universali – Dixxerniment ekkleżjali f'isem l-Arċidjoċesi ... nidħlu għal proċess ta' dixxerniment ekkleżjali f'Malta tal-lum, imdawwal mill-istedina ta' Kristu qal: IL-KONTEMPLAZZJONI TAGĦNA (Knisja li tisma') IR-RIKONĊILJAZZJONI TAGĦNA (Knisja li tilqa') IL-FORMAZZJONI TAGĦNA (Knisja li takkumpanja) IL-MISSJONI TAGĦNA (Knisja li toħroġ) Il-prezentazzjoni tal-working document – www.knisja.mt www.knisja.mt/ritratti
L-Assemblea Djoċesana 2019: l-ewwel sessjoni